Rosenvindel

Rosenvindel (Calystegia × pulchra) er en flerårig urt i vindelfamilien.

Den blir 2–4 m høy. Blad- og blomsterstilk er korthårete. Bladgrunnen har en rektangulær innskjæring. Forbladene er butte, posete og har ikke kjøl. Krona er 5–7,5 cm bred og rosa med hvite striper. Blomstringstida er i juli–august.

Rosenvindel er en hybrid mellom Calystegia pellita og storvindel Calystegia silvatica. Opprinnelsen er ukjent, og den er bare kjent som hageplante og fra forvillede bestander i Europa.

I Norge er rosenvindel tidligere blitt forvekslet med med stripestrandvindel (C. sepium subsp. roseata), men den er sannsynligvis ganske vanlig langs Oslofjorden. De eldste norske herbariebeleggene er fra Bygdøy i 1910. Spredningen skjer mest med frø som driver med havstrømmene fra Sverige og Danmark, men den forvilles også fra hager.

I Fremmedartslista 2018 er rosenvindel vurdert til høy risiko på grunn av moderat invasjonspotensial og middels økologisk effekt. En frykter spesielt genetisk forurensning av den hjemlige arten strandvindel.

Referanser

Litteratur

Eksterne lenker 
 

Vindelfamilien
Høyrisikoarter på fremmedartslista
Klatreplanter